**Familha** : Hadas **Nom** : Margalida

# Origina :

Qu'èm aquí dab un mite localizat d’un biais hòrt precís : la hada Margalida, com es sovent lo cas, qu’es estacada a un lòc, de hèit ua hont, « la hont der’encantada », entre Arcisans-Avant e Laur-Balanhàs, en Lavedan. Aquò dit, quasi totas las honts de Gasconha que deven estar consideradas com aucupa- das, preu passat, pr'ua hada, e las legendas ligadas a las honts que compòrtan hòrt sovent los medís elements simbolics com aquesta (aiga, hada presonèra, hiu preciós).

# Descripcion :

Margalida qu’es ua encantada, magicament estacada a la soa hont. Qu’es la mèi bròja de las hadas.

# Istòria :

Ua joena gojata deu vilatge d’Arcisans qu’èra estada mandada a la hont de l’encantada per la mair, entà cúlher aiga. La hont qu’èra aperada atau pr’amor lo monde, a còps, que vedèn aquí ua hòrt bròja hada, Margalida, qui s’estava au pregond de l’arròca. Qu’èra presonèra de la hont pr’amor las autas hadas deu parçan, gelosas de la bèutat soa, que l’avèn encantada.

La gojata qu’anava plenhar lo son terràs quan vedot en lo briu, andejants en las veas de l’aigueta, un hiu roge, hòrt fin, estiglant e bròi. La petita que prenot l’estrem deu hiu e que comencèt de’u se gusmerar a l’entorn de la man. Mès lo hiu, estranhament, qu’èra hòrt long, e l’ahar que comencèt de préner temps. La soa mair, de l’ostau ençà, asseitada, que l’aperèt entà que tornèssi l’aiga. La petita que responot que quiò, mès contunhava d’atormerar lo hiu, que semblava vertadèrament hòrt hòrt long.

Pui, com la mair e començava de cridar, la petita que copèt çò qui avè tirat de l’aiga entà se’n poder anar. Mès ad aqueth moment, que vedot la hada a la sortida de l’aiga que cridava de malícia, pr’amor avossi la gojata contunhat de tirar lo hiu, la Margalida que seré estada desencantada. Hòrt decebuda e esmalida, la Margalida que lancèt « Maudita sii la hemna qui t’a portada, mainada, per ne m’aver dishada sortir d’ací ! » L’endoman, la mair de la gojata que’s morí.

# Intertextualitat :

* Tots los auts contes d’encantadas gasconas o quasi.
* Senta Quitèira, que correspond, lhèu, a ua crestianizacion de legendas prò- chas d’aquera.
* Lo mite d’Euridiça.